b'\n_START_ARTICLE_\nGeorge Walker Bush\n_START_SECTION_\nOtro\xc5\xa1tvo\n_START_PARAGRAPH_\nGeorge W. Bush se je rodil star\xc5\xa1ema Georgeu in Barbari Bush. Svoje odra\xc5\xa1\xc4\x8danje je pre\xc5\xbeivel v Midlandu in Houstonu v Teksasu. Ima \xc5\xa1e mlaj\xc5\xa1e brate Jeba, Neila in Martina ter sestri Dorothy in Robin (umrla leta 1953 zaradi levkemije).\n_START_SECTION_\nSrednja \xc5\xa1ola\n_START_PARAGRAPH_\nAmeri\xc5\xa1ki predsednik George W. Bush je bil, medtem ko je med letoma 1961 in 1964 obiskoval srednjo \xc5\xa1olo v Andoverju (Massachusetts), navija\xc4\x8d in komisar tamkaj\xc5\xa1nje \xc5\xa1olske lige stickball. Igra stickball se igra na podoben na\xc4\x8din kot baseball, le da je \xc5\xbeogica pri tej igri veliko mehkej\xc5\xa1a.\n_START_SECTION_\nUniverza in slu\xc5\xbeenje voja\xc5\xa1kega roka\n_START_PARAGRAPH_\nPodobno kot njegov o\xc4\x8de je George Bush obiskoval Philipsovo akademijo v Andovru (od septembra 1961 do junija 1964) in Univerzo Yale (september 1964 do maj 1968). Po diplomi na Yalu, se je leta 1968 vpisal v Teksa\xc5\xa1ko narodno zra\xc4\x8dno obrambo, kjer je slu\xc5\xbeil med 1968 in 1973. Od leta 1972 je letel z letalom F-102 in je med slu\xc5\xbeenjem dvakrat napredoval. Leta 1973 je dobil dovoljenje, da je lahko zaklju\xc4\x8dil slu\xc5\xbeenje \xc5\xa1est mesecev pred rokom, ker se je \xc5\xbeelel vpisati na Univerzo Harvard. Ne glede na to se je, ko je vstopil v politiko, med \xc4\x8dasnikarji in nasprotniki za\xc4\x8delo ugibati, \xc4\x8de je sploh opravil voja\xc5\xa1ko slu\xc5\xbeenje. Bush se je leta 1973 vpisal na Harvardsko poslovno \xc5\xa1olo. Septembra 1976 so ga oglobili in aretirali policisti, ko je vozil pod vplivom alkohola. Novico o aretaciji so znova objavili pet dni pred predsedni\xc5\xa1kimi volitvami leta 2000.\n_START_SECTION_\nOdraslo obdobje\n_START_PARAGRAPH_\nBush se je poro\xc4\x8dil leta 1977 z Lauro Welch. Rodili sta se jima sestri dvoj\xc4\x8dici, Barbara in Jenna Bush, rojeni leta 1981. Leta 1986, v starosti 40-ih let je zapustil Episkopsko cerkev in postal metodist.\n_START_SECTION_\nPoliti\xc4\x8dna kariera\n_START_PARAGRAPH_\nBush je leta 1978 kandidiral za sede\xc5\xbe v ameri\xc5\xa1kem predstavni\xc5\xa1kem domu, a je izgubil proti tekmecu Kentu Hance iz demokratskih vrst._NEWLINE_Svojo kariero je pri\xc4\x8del leta 1979 v naftni industriji, ko je vzpostavil podjetje Arbusto Energy, dru\xc5\xbebo za raziskovanje nafte in bencina. Denar za to je dobil \xc5\xa1e iz svojega \xc5\xa1tudentskega prora\xc4\x8duna in od investitorjev. Leta kasneje je bil na ta ra\xc4\x8dun kritiziran, ker je denar za to prispevala tudi Bin Ladnova dru\xc5\xbeina. Naftna kriza leta istega leta je podjetje zlomila in Bush je svoje podjetje pod drugim imenom (Bush Exploration Co.) prodal leta 1979 dru\xc5\xbebi Spectrum 7, ki je tudi prihajala iz Teksasa. Skladno s pogoji prodaje, je Bush postal eden od glavnih v tej dru\xc5\xbebi. Zgodovina se je ponovila 1985-1986, ko je podjetje bankrotiralo zaradi \xc5\xa1e ene naftne krize. Podjetje je bilo kasneje ohranjeno, ko ga je kupila dur\xc5\xbeba Harken Energy. Bush je ostal direktor podjetja._NEWLINE_Po opravljenem sodelovanju v o\xc4\x8detovi predsedni\xc5\xa1ki kampanji leta 1988, mu je prijatelj William DeWitt ml. povedal, da namerava Eddie Chiles, \xc5\xa1e eden od Bushevih \xc5\xa1tevilnih prijateljev, prodati baseballsko mo\xc5\xa1tvo Teksas Rangers. V aprilu 1989, je Bush zbral skupino investitorjev, ki so bili najo\xc5\xbeji prijatelji njegovega o\xc4\x8deta, in so kupili 86\xc2\xa0% tega mo\xc5\xa1tva za 75 milijonov dolarjev (kasneje je Bush imenoval na mesto ambasadorja v Avstraliji ravno enega od teh prijateljev, Toma Schiefferja). Kritiki so ob tem izrazili zaskrbljenost o pravilnosti posla, ker naj bi ob tem uporabili politi\xc4\x8dne vplive. Bush je vlo\xc5\xbeil v projekt 606,302 dolarjev, kar 500,000 od teh dolarjev pa je bilo sposojenih v banki. Bush je vrnil denar tako, da je prodal 848,000 dolarjev vredne delnice podjetja Harken Energy. Analitiki so trdili, da gre za nepravilen posel, \xc4\x8deprav je Komisija za varnost in izmenjava leta 1992 zaklju\xc4\x8dila preiskave in dejala, da v tem poslu ni bilo ni\xc4\x8d nedovoljenega. Analitiki so se strinjali tudi, da je na preiskavo vplival vpliv njegovega o\xc4\x8deta, pa \xc4\x8deprav ni bilo glede tega ukrepano ni\xc4\x8d tudi v Clintonovem predsedni\xc5\xa1tvu. Bush je v tistem \xc4\x8dasu zaslu\xc5\xbeil 14.9 million dolarjev._NEWLINE_Do leta 1994 je deloval kot glavni zastopnik svoje ekipe, dokler ni bil izvoljen za guvernerja Teksasa. Leta 1998 je bil ponovno izbran in je postal prvi guverner, ki je bil dvakrat zaporedoma izvoljen. Med zakoni, ki jih je uvedel, je \xc5\xa1e posebej izstopala uvedba smrtne kazni. Med predsedovanjem je lastnoro\xc4\x8dno podpisal 152 smrtnih kazni._NEWLINE_Med Bushevo predsedni\xc5\xa1ko kampanjo leta 2000, je napovedal mnoge ukrepe. Zavzemal se je za versko \xc4\x8da\xc5\xa1\xc4\x8denje boga, zmanj\xc5\xa1anje davkov, uvedbo izobra\xc5\xbeevalnih bonov, podpiral je vrtanje nafte v Arkti\xc4\x8dni pokrajini in preoblikovanje vojske. Kar se ti\xc4\x8de zunanje politike, je izjavil da je proti vsakr\xc5\xa1nemu posredovanju ameri\xc5\xa1ke vojske v t. i. \xc2\xbbgrajenju dr\xc5\xbeav\xc2\xab\xc2\xa0po svetu..._NEWLINE_Bush je postal predsednik leta 2001 kot zmagovalec enega najtesnej\xc5\xa1ega dvoboja v zgodovini ameri\xc5\xa1kih volitev, ko je premagal kandidata Demokratske stranke Ala Gora v 30 od 50 zveznih dr\xc5\xbeav za 5 elektorskih glasov. Gore je osvojil ve\xc4\x8dino glasov celotnega prebivalstva za prib. 540.000 glasov. To so bile prve volitve od leta 1888, da je kandidat izgubil volitve, pa \xc4\x8deprav je osvojil ve\xc4\x8d glasov od tekmeca. Volitve na Floridi, ki so odlo\xc4\x8dale o celotni situaciji, so bile izredno izena\xc4\x8dene. Bush je v tej dr\xc5\xbeavi zmagal za samo 0,1\xc2\xa0%. Tar\xc4\x8de kritikov so bili \xc5\xa1e posebej volilni avtomati, ki niso dovolili ponovne izbire in nekateri ljudje, \xc5\xa1e posebej pa Katherine Harris). Zadeva se je preselila tudi na sodi\xc5\xa1\xc4\x8da. V decembru tega leta je Al Gore po odlo\xc4\x8ditvi sodnikov o zmagi Busha priznal poraz._NEWLINE_2. novembra 2004 so zopet potekale Predsedni\xc5\xa1ke volitve v ZDA. Vse je kazalo, da bo dvoboj zelo neodlo\xc4\x8den. Ameri\xc4\x8dani so hiteli na voli\xc5\xa1\xc4\x8da v rekordnem \xc5\xa1tevilu, kar se je poznalo tudi pri volilni udele\xc5\xbebi, ki je bila blizu 70\xc2\xa0%. George Bush se je potegoval za \xc5\xa1e en mandat skupaj s sotekmecema Johnom Kerryem in Ralphom Naderjem. Kon\xc4\x8dni rezultat volitev je pokazal, da bo v Beli hi\xc5\xa1i ostal George Bush, ki je dobil 286 elektorskih glasov, pora\xc5\xbeenec pa Kerry, ki je dobil 252 elektorskih glasov. Veliko nejasnosti je bilo v zvezni dr\xc5\xbeavi Ohio, ki je bila za oba kandidata zelo pomembna. Tu je Bush zmagal za dobre 3 odstotne to\xc4\x8dke. Najprej so po zmagi Busha v tej dr\xc5\xbeavi, demokrati napovedali \xc5\xa1tetje tako imenovanih provizijskih glasov, a so na koncu sklenili, da bodo priznali poraz. Kerry je imel govor dan po volitvah, eno uro pred zmagoslavnim govorom Georga Busha.\n_START_SECTION_\nZunanja politika\n_START_PARAGRAPH_\nMedtem, ko se je Bush mudil na prvem predsedni\xc5\xa1kem obisku v Evropi, je do\xc5\xbeivel ostro nasprotovanje evropskih voditeljev njegovi zavrnitvi Kjotskega protokola, ki je namenjen predvsem zmanj\xc5\xa1anju emisij ogljikovega dioksida, zaradi katerega se obeta ogretje ozra\xc4\x8dja. Pogodbo je bila \xc5\xbee zavrnjena v ameri\xc5\xa1kem senatu, ker bi po njihovem mnenju samo uni\xc4\x8devala gospodarstvo, ozra\xc4\x8dju pa ne bi pomagala. Novembra 2004 je Rusija tudi sprejela pogodbo in tako zadostila potrebnemu \xc5\xa1tevilu dr\xc5\xbeav za izvajanje sporazuma. ZDA so tako ostale edina velika dr\xc5\xbeava, ki ni sprejela te pogodbe, pa \xc4\x8deprav je ZDA najve\xc4\x8dja proizvajalka t. i. toplogrednih plinov._NEWLINE_Bushevo vsiljevanje carine na jeklo in na kanadski mehki les je bilo kontroverzno v lu\xc4\x8di njegovih prizadevanj za svobodni trg in je do\xc5\xbeivelo zavra\xc4\x8danje tako njegovih konzervativnih somi\xc5\xa1ljenikov kot tudi dr\xc5\xbeav, ki jih je to prizadelo. Carina na jeklo je bila kasneje preklicana zaradi ogromnega pritiska s strani Svetovne trgovinske organizacije (WTO). _NEWLINE_Med predsedni\xc5\xa1ko kampanjo se je Bush zavzemal za bolj\xc5\xa1o ekonomsko in politi\xc4\x8dno povezovanje z Latinsko Ameriko, \xc5\xa1e posebno z Mehiko in za manj\xc5\xa1o vpletenost v \xc2\xbbdemokratizacijo\xc2\xab\xc2\xa0dr\xc5\xbeav ter manj\xc5\xa1ih voja\xc5\xa1kih posegih. Kasneje je 11. september spremenil to politiko, saj se je poveljstvo veliko bolj vpletlo v zunanjo politiko Bli\xc5\xbenjega vzhoda._NEWLINE_Kmalu po 11. septembru je ZDA napovedala vojno proti Afganistanu, da bi izgnala iz njega Talibane, ki so skrivali Osamo bin Ladna. Voja\xc5\xa1ka akcija je imela precej mednarodnih zaveznikov, tako da je talibanski re\xc5\xbeim kmalu po napadu propadel. ZDA je vodila demokratizacijo dr\xc5\xbeave skupaj z Organizacijo zdru\xc5\xbeenih narodov pod poveljstvom Hamida Karzaija. Izkazalo se je, da je ohranitev miru zelo te\xc5\xbeavna, saj Osame bin Ladna niso na\xc5\xa1li vse do leta 2011. Demokrati\xc4\x8dne volitve so potekale 9. oktobra 2004 s slabo organizacijo in gro\xc5\xbenjo bojkota volitev 15-ih kandidatov od vseh 18. Mednarodni opazovalci so volitve ozna\xc4\x8dili kot deloma demokrati\xc4\x8dne v ve\xc4\x8dini voli\xc5\xa1\xc4\x8d._NEWLINE_14. decembra 2001 je Bush zavrgel dogovor o antibalisti\xc4\x8dnih izstrelkih iz leta 1972, ki je bil vir jedrske stabilnosti med Sovjetsko zvezo in ZDA med Hladno vojno, \xc4\x8de\xc5\xa1 da ni ve\xc4\x8d pomemben. Kmalu je predlagal obrambni balisti\xc4\x8dni sistem za prestrezanje sovra\xc5\xbenih raket. Nameravani sistem je bil v marsi\xc4\x8dem kritiziran v znanstveni srenji. Rezultati prvih simulacij sistema so bile zelo razli\xc4\x8dne, napovedovale so bodisi uspeh, bodisi poraz. Za\xc4\x8detek gradnje \xc5\xa1\xc4\x8dita je bil v letu 2005. Obrambni sistem ne bo ustavil jedrskih raket in izstrelkov, ki bodo pripeljani z ladjami ali kopenskim vozilom. Veliko analitikov je \xc5\xbee povedalo, da je \xc5\xa1\xc4\x8dit draga napaka, grajena za najmanj verjetni napad izstrelkov z jedrskimi konicami. Bush je poleg tega pove\xc4\x8dal tudi dele\xc5\xbe denarja razvoju vojske in modernizaciji oro\xc5\xbeja. Prekinil je razvoj topni\xc5\xa1kega sistema Crusader, a za\xc4\x8del raziskave jedrskih izstrelkov za uni\xc4\x8devanje bunkerjev._NEWLINE_V za\xc4\x8detku leta 2002 je Bush naslovil na OZN pripombo glede razoro\xc5\xbeevalnih postopkov Iraka, ki je spomladi 2003 povzro\xc4\x8dila diplomatsko krizo. Najprej je zahteval, naj po\xc5\xa1ljejo v Irak in\xc5\xa1pektorje, ki naj pregledajo za vsakr\xc5\xa1no jedrsko oro\xc5\xbeje, kar mu je tudi uspelo s sporazumom Varnostnega sveta 1441, s katerim so se v Irak odpravili in\xc5\xa1pektorji pod vodstvom Hansa Blixa in Mohameda El-Baradeja. Spomladi 2003 je nara\xc5\xa1\xc4\x8dajo\xc4\x8di pritisk ZDA prisilil in\xc5\xa1pektorje da so zapustili Irak ne da bi na\xc5\xa1li oro\xc5\xbeje za mno\xc5\xbei\xc4\x8dno uni\xc4\x8devanje. Busheva administracija je najprej hotela napisati novo resolucijo za Varnostni svet, a se je po ugotovitvi, da bi v primeru predloga ve\xc4\x8dina glasovala proti, odlo\xc4\x8dila, da resolucijo umakne. Amerika je tisti \xc4\x8das vedno bolj odkrito razmi\xc5\xa1ljala o vojni. ZDA so za\xc4\x8dele zbirati dr\xc5\xbeave, ki bi podpirale vojno, na koncu se jih je nabralo okoli 40. Oklicali so jih za Koalicijo voljnih, a \xc4\x8deprav je bila ve\xc4\x8dina med njimi majhnih dr\xc5\xbeav, so bile vmes tudi velike dr\xc5\xbeave V. Britanija, Japonska, \xc5\xa0panija in Poljska. \xc5\xa0panija je po spremembi oblasti v letu 2004 umaknila vojake iz Iraka, Poljska pa v letu 2005._NEWLINE_Zdru\xc5\xbeene dr\xc5\xbeave so okupirale Irak marca 2003. Prvotni cilj vojne je bila ustavitev razvijanja oro\xc5\xbeja za mno\xc5\xbei\xc4\x8dno uni\xc4\x8devanje in zru\xc5\xa1enje diktatorja Sadama Huseina. Vojna se je izkazala za zelo sporno, ker se je za\xc4\x8dela brez privolitve Varnostnega sveta. Vojni sta nasprotovali tudi Nem\xc4\x8dija in Francija, medtem ko so po svetu potekale \xc5\xa1tevilne demonstracije civilnega prebivalstva, ki so nasprotovali vojni. Tudi generalni sekretar OZN Kofi Anan je trdil, da je vojna, ki jo povzro\xc4\x8dajo okupacijske sile v Iraku, nedovoljena._NEWLINE_Kljub padcu ira\xc5\xa1ke voja\xc5\xa1ke armade so se te\xc5\xbeave okupatorjev pove\xc4\x8dale. Veliki problemi pri uvajanju demokracije po zahodnem vzoru, neuspe\xc5\xa1nemu iskanju Husseinovega oro\xc5\xbeja in pri prepri\xc4\x8devanju ljudstva, zakaj je vojna sploh bila potrebna, so \xc5\xa1kodovale Bushevemu ugledu tako doma kot na tujem. Ne glede na to Bush \xc5\xa1e vedno verjame, da je bila vojna pravilna odlo\xc4\x8ditev, saj je bil ob voja\xc5\xa1kem posegu strmoglavljen ira\xc5\xa1ki predsednik, ki je bil kasneje tudi ujet in usmr\xc4\x8den._NEWLINE_Julija 2002 je Bush odtegnil denar za Fundacijo Zdru\xc5\xbeenih Narodov za prebivalstvo (UNFA). Trdil je, da UNFPA podpira prisiljene splave in sterilizacijo na Kitajskem. _NEWLINE_Na Bushevo zunanjo politiko je vplival tudi neokonzervativen Projekt za novo ameri\xc5\xa1ko stoletje, ki ga sestavljajo strokovnjaki za raziskovanje in iskanje re\xc5\xa1itev \xc5\xa1e posebej v tehnologiji, socialnih in politi\xc4\x8dnih strategij ali oboro\xc5\xbeitvi (t. i. Think tank). Mnogi se strinjajo, da sta administracijo navdihovali tudi Fundacija za dedi\xc5\xa1\xc4\x8dino in In\xc5\xa1titut Cato, pa \xc4\x8deprav imata ti dve organizaciji zelo malo vpliva.'